Készült: 2015.május.17 12:20 Készítette: Lipták Melinda Írta: Papdi Tamás Kategória: Motoros Hírek, Moto2 hírek, Motogp hírek Forrás P1race
Túlzás lenne azt állítani, hogy körömlerágós izgalmakat hozott a középső kategória francia futama: Lüthi pár kör alatt az élre állt és onnantól kezdve végig kezében tartotta a futamot. A dobogón Rabattal és Zarcóval osztozott, míg a poleból induló Rins egy esés után csak a 17. helyen végzett.
Száraz, napos idő fogadta a Moto2-es mezőnyt a rajtrácson, és volt olyan, akinek ez lehetett a legjobb pillanat a futamon: Rins alaposan elrontotta élete első pole pozíciós rajtját, rendesen beragadt és egészen a kilencedik helyig csúszott hátra. A legjobban Zarco kezdett, élre állt és azonnal meg is lépett picit Lowestől és Lüthitől. A svájci a második kör elején letudta a brit motorost és a francia nyomába eredt.
Rabat is hasonlóan szeretett volna cselekedni, ám a hetes kanyarban már túlzottan bevállalós volt, lecsúszott a pályáról. Ekkor két páros alakult ki az élbolyban: Lüthi Zarcot kezdte szorongatni, Lowes pedig Rabattal viaskodott. Nem sokáig tartott ez az állapot, a címvédő a negyedik körben már sikerrel túljutott Lowes-ön, hamarosan pedig már az időközben élre kerülő Lüthi és Zarco sarkában loholt.
Marquez és Rossi ezalatt búcsúzni kényszerült a küzdelmektől, a 10-es kanyarban estek el. Csendesebb időszak következett, egyedül a rajt után egy kis ideig még harmadik helyen haladó Nakagami csúszott egyre lejjebb egészen a nyolcadik helyig. Három kör múlva újabb búcsúzó akadt a nyolcas kanyarban elcsúszó Folger személyében. A 12. körben Salom legyűrte Simont, Morbidelli pedig Nakagamit.
Az első négy helyen Lüthi, Zarco, Rabat és Lowes senkitől sem zavartatva motorozgatott, egy-két tizedet adva egymásnak. A 14. körben Kallio versenye is véget ért, a 10-es kanyar kavicságya volt a végállomás. Ekkor Lüthi, Zarco, Rabat, Lowes, Rins, Salom, Simon, Morbidelli, Nakagami és Siméon volt a legjobb tíz sorrendje. Ezután sem váltak követhetetlenné az események, egyedül Morbidelli és Simon cserélt helyet. Nyolc körrel a vége előtt aztán változás történt az élbolyban is: Rabat megelőzte Zarcot a hármas kanyarban. A következő körben Morbidelli folytatta előretörését és Salomot is megelőzte, öt körrel a vége előtt pedig Rins-t is letudta.
Ekkor úgy nézett ki, hogy itt kialakulhat egy izgalmas párharc, a spanyol próbálta visszaszerezni az ötödik helyet, ám a vége az lett, hogy három körrel a vége előtt a hármas kanyarban elcsúszott és visszaesett a 18. helyre. Pons-ék versenye valamivel több mint egy körrel később fordult végleg rémálommá, amikor Salom a hetes kanyarban majdhogynem motorostól átbucskázott Morbidellin (igaz így Axel Pons végül pontszerző helyen zárhatta a futamot). Ezzel végleg elfogytak az események, Lüthi magabiztosan versenyezve megszerezte a győzelmet Rabat és Zarco előtt. A bajnokságban ezzel feljött a második helyre, hátránya 21 pont az éllovas Zarcóhoz képest. Folytatás két hét múlva Mugellóban.
Versenyző Csapat Motor Idő/Különbség
1. Thomas LUTHI Derendinger Racing Interwetten Kalex 42'27.011
2. Tito RABAT EG 0,0 Marc VDS Kalex +1.767
3. Johann ZARCO Ajo Motorsport Kalex +3.760
4. Sam LOWES Speed Up Racing Speed Up +4.076
5. Franco MORBIDELLI Italtrans Racing Team Kalex +14.492
6. Julian SIMON QMMF Racing Team Speed Up +14.681
7. Takaaki NAKAGAMI IDEMITSU Honda Team Asia Kalex +14.845
8. Xavier SIMEON Federal Oil Gresini Moto2 Kalex +15.135
9. Hafizh SYAHRIN Petronas Raceline Malaysia Kalex +19.243
10. Dominique AEGERTER Technomag Racing Interwetten Kalex +19.531
11. Anthony WEST QMMF Racing Team Speed Up +29.478
12. Randy KRUMMENACHER JIR Racing Team Kalex +29.646
13. Marcel SCHROTTER Tech 3 Tech 3 +30.220
14. Sandro CORTESE Dynavolt Intact GP Kalex +30.691
15. Axel PONS AGR Team Kalex +33.097
16. Ricard CARDUS Tech 3 Tech 3 +33.604
17. Alex RINS Paginas Amarillas HP 40 Kalex +38.293
18. Simone CORSI Athinà Forward Racing Kalex +39.001
19. Azlan SHAH IDEMITSU Honda Team Asia Kalex +43.459
20. Robin MULHAUSER Technomag Racing Interwetten Kalex +57.742
21. Lorenzo BALDASSARRI Athinà Forward Racing Kalex +1'09.399
22. Thitipong WAROKORN APH PTT The Pizza SAG Kalex +1'17.247
23. Florian ALT Octo Iodaracing Team Suter +1'17.646
24. Jesko RAFFIN sports-millions-EMWE-SAG Kalex +1'17.837
25. Zaqhwan ZAIDI JPMoto Malaysia Suter +1'33.192
26. Louis BULLE Promoto Sport Transfiormers 1 kör
Luis SALOM Paginas Amarillas HP 40 Kalex 2 kör
Mika KALLIO Italtrans Racing Team Kalex 14 kör
Jonas FOLGER AGR Team Kalex 17 kör
Louis ROSSI Tasca Racing Scuderia Moto2 Tech 3 22 kör
Alex MARQUEZ EG 0,0 Marc VDS Kalex 22 kör